**Република Србија
АП Војводина
Скупштина АП Војводине
Председнику г. Пастор Иштвану

У Новом Саду, дана 26.04.2017.**

 **ПРЕДМЕТ: Питање посланика**

Поштовани господине Председниче,

У складу са **чланом 198. Пословника** о раду Скупштине АП Војводине, желео бих да на првој наредној седници Скупштине Војводине, упутим посланичко питање Покрајинском секретару за здравство г. Зорану Гојковићу. Молим Вас да му моје питање проследите.

Тренутно влада неописиво шаренило у ценовницима за пружање здравствених услуга, које нису обухваћене обавезним здравственим осигурањем домова здравља у Војводини, а тичу се прегледе специјалиста спортске медицине. Тако у Суботици је ова услуга за први преглед 690 динара, а 200 динара за сваки поновљени, и 200 динара за електротерапију по укључивању. У Зрењанину је 449 динара преглед, а електротерапија 200 динара. Ван Покрајине је рецимо у Крагујевцу цена прегледа спец.спортске медицине за преглед спортиста професионалаца је 800 динара, а спортиста аматера 500 динара , што све говори о приближној тржишној цени ове врсте прегледа. **Долазимо до апсурдне цене у Дому здравља Нови Сад од 1.600 динара за први и сваки наредни преглед, као и цене електротерапије од 2.000 динара и преглед ради утврђивања опште здравствене спостобности учесника у спорту 2.000 динара, а посебне 2.500 динара**. Ценовник Дома здравља Нови Сад је донет 6.03.2017. а ступио на снагу 20.03.2017. Напомињем да је у већини домова здравља у земљи на снази формално незаконита пракса, где се ове услуга сваљују на терет обавезног здравственог осигурања, да је грађанима бесплатна и тиме доступна. Домови здравља у којима је Државни ревизор установио ову неправилност то су кориговали, почели да наплаћују као ванстандардну услугу, али нико није ни близу висином цене ове услуге новосадском дому здравља?!

**Сматрам да висине ове здравствене ослуге, спрам животног стандарда корисника здрвствених услуга, доводи у питање право на здравствену заштиту утврђено чланом 3. Закона о здравственој заштити.**

У оквиру надлежности Покрајинског секретаријата за здравство је сходно Члан 13. Закона о здравственој заштити, став 1. Друштвена брига за здравље на нивоу аутономне покрајине, општине, односно града, обухвата мере за обезбеђивање и спровођење здравствене заштите од интереса за грађане на територији аутономне покрајине, општине, односно града, и то: **1) праћење здравственог стања** становништва и рада здравствене службе на својој територији, као и старање о спровођењу утврђених приоритета у здравственој заштити; **2) стварање услова за приступачност и уједначеност коришћења примарне здравствене заштите** на својој територији; **3) координирање, подстицање, организацију и усмеравање** спровођења здравствене заштите која се остварује делатношћу органа јединица локалне самоуправе, грађана, предузећа, социјалних, образовних и других установа и других организација;

За крај, као илустрација мојих тврдњи, извод са веб сајта крагујевачког дома здравља: *«Спортска медицина све више се бави физичком активношћу као средству за очување и унапређење здравља. Зато се са оправдањем очекује да ће Спортска медицина бити „медицина 21. века».*

*Цитат из „Деклерације о заједничким ставовима везаним за политику јавног здравља Међународног удружења за спортску медицину (ФИМС) и Светске здравствене организације (WHO):Данас постоје енормни губици људског потенцијала који се могу приписати физичкој неактивности. Резултати екстензивних истраживачих програма довели су до закључка да физичка активност доприноси дуговечности и да у најширем обиму штити организам од ајважнијих хроничних незаразних обољења као што су: коронарна болест, хипертензија, мождани удар, инсулиннезависни дијабетес, остеопороза и карцином колона....*

*Одговарајућа физичка активност је у свим старосним добима неопходна за одржавање физиолошког „фитнеса“ тј. психофизичког капацитета који омогућава да се свакодневно кретање и физички напори обављају без претереног замора или неугодности, за регулисање телесне масе и избегавање гојазности, за оптимално одржавање високог нивоа физиолошких процеса, укључујући метаболизам масти и угљених хидрата и одржавање одбранбених способности организма против инфекција. Људи функционишу, осећају се и изгледају боље када воде активан живот, а ниво њихове анксиозности и депресије може бити смањен. Код старихих особа ограничена покретљивост и губљење самосталности веома су распрострањени, с тим у вези, многи подаци указују на значај редовне физичке активности у превенцији и ублажавању ове неспособности».*

**Питање за Покрајинског секретара су:**

1. **Шта Покрајински секретеријат намерава да преузме од мера из описаних надлежности из члана 13. Закона о здравственој заштити, став 1. тачке 1, 2 и 3** поводом формално законитог акта формирања ценовника Дома здравља Нови Сад, али дубоко супротног принципима доступности примарне здравствене заштите осигураницима, у овом случају спортистима и рекреативцима из Новог Сада ?
2. **Да ли Покрајински секретеријат на чијем је челу, намерава да предложи Скупштини АП Војводине, која би евентуално упутила предлог измене републичког Закона о здравственом осигурању у правцу доступности из обавезног здравственог осигурања, свима који се баве спортом или рекреацијом, и то измене члана 61. став 1, алинеја 17. или измену** **члана 110. став 1. алинеја 17. нацрта новог Закона o здравственом осигурању?** Обатретирају аматерско и професионално бављење спортом као луксуз, искључујући га из обавезног здравствног осигурања, занемарујући овај вид превентивног избегавања, каснијег законитог трошења средстава на куративу (ортопедску, кардиоваскуларну…), иако је чињеница да неадекватно лечење спортских повреда, води у дегенеративне промене, а да је за неоперативно лечење повреде мишића, лигамената и зглобова лекар избора – специјалиста спортске медицине, који је једнако потребан како деци, тако и одраслим спортистима и рекреативцима.

**Молим да ми се на постављена питања одговори писмено.**

С поштовањем,
Александар Зеленски, посланик